Trump asinzidde mu Ttivi ya CBS mu Amerika n’ategeeza nti singa si Pulezidenti wa China, Xi Pinping alemwa okumatiza Kim Jong-un okokomya essagaliko, ye (Trump) nga talina ggwanga ddala lyonna lye yeebuuzizzaako agenda kuwa ekiragiro emmundu eramule.
Bino biddridde Kim Jong-un okuddamu okugezesa mizayiro eya Nukiriya eyitibwa KN-17 wabula Maziyiro eno, nayo okufaanako ne gye yagezesezza wiiki bbiri eziyise, nayo yagaanyi okukola nga bwe kyabadde kisuubirwa.
Maziyiro eyo, North Korea yagigeserezza mu nnyanja mu Pulovinsi y’e South Pyeongan nga bukya ku Lwomukaaga nga yakubiddwa okuva mu Lubbira ennwaanyi n’ekukunukayo mu mazzi ng’eyaka omuliro.
Abakungu ba Minisitule ey’Ebyokwerinda mu South Korea abaabadde bagoberera buli ekigenda mu maaso mu North Korea baategeezezza nti mizayiro ya Kim Jong-un yatumbidde mu bbanga mayiro nga 44 n’eremererwa n’edda wansi ne yeebbika mu mazzi.
Aba North Korea baabadde bateeseteese Mizayiro eyo okudduka ku sipiidi ya kkiromita 120 buli ssaawa eggwe mu Gguyanja oguyitibwa Sea of Japan kyokka by’agaanyi n’edda n’eggwa mu mazzi mwe yavudde.
Pulezidenti yasoose kweyambisa mukutu gwe ogwa Twitter n’ategeeza nga North Korea bw’esusse okwolesa obw’amawale n’amalala wadde nga Pulezidenti wa China Jinping agezezzaako okwogeraganya nabo okukomya ebikolwa eby’okusosonkereza.
Trump yagambye nti obugumiikiriza bw’abadde alina ku North Korea bugenda kuggwaako kubanga yali asuuubidde nti Pulezidenti wa China ajja kusobola okutuuza Kim Jong-un amubuulirire.
“Kati emmundu y’egenda okulamula wadde nga tetwandyadde kugenda mu lutalo”, Pulezidenti Trump bwe yategeezezza ng’asinziira ku Ttivi ya CBS.
Yagambye nti wadde Mizayiro ya North Korea yagaanyi okukola nga bwe baabadde bagiteeseteese, ekikolwa ekya Kim Jong-un okugenda mu maaso n’okugigezesa, kimala okulaga effujjo lya North Korea n’ategeeza nti China agiwaddeyo omukisa ogusemba, olwo emmundu eramule kuba bo ebikola baamala dda okubissa ku bwerinde.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn